Un român a bătut o stewardesă într-un zbor al companiei Blue Air, vineri dimineață, pe ruta București – Stuttgart. Avionul a aterizat de urgență la Viena, iar însoțitoarea de zbor a avut nevoie de îngrijiri medicale. Agresorul se află în custodia poliției din Austria.

Incidentul a avut loc la circa 40 de minute după decolare.

„S-a ridicat de pe scaun și tot zicea: unde-i centrul? Unde-i centrul? Dar nimeni nu a băgat de seamă. Și stewardesa i-a spus să meargă la locul lui și el nimic. S-a apropiat să-i spună să treacă la locul lui și el a împins-o. După, a ieșit un pasager de la toaletă și el s-a apropiat de pasagerul de la toaletă și i-a spus: culcat, culcat, stai jos. De câteva ori. După, s-a întors la stewardesă și i-a dat un pod de palmă în piept și a căzut jos, s-a lovit și la cap. Atunci toți pasagerii am sărit pe el, cei care eram în apropiere. L-am pus pe scaun forțat și l-am înconjurat să nu se mai ridice. Nu mai era recalcitrant când a venit poliția”, a spus un pasager din avion, pentru Digi24.

Acesta a spus că însoțitoarea de zbor era șocată: „A început să plângă, era șocată, nu-i venea să creadă ce s-a întâmplat. Chiar a lovit-o puternic, de aproape. I-a fost rău, a căzut jos. A luat-o ambulanța și după am întrebat-o dacă se simte bine și a zis că da, dar că o cam doare capul, dar e totul bine.”

În Viena, avionul a stat între 20 și 30 de minute, iar destinație avionul „a întârziat o oră și un pic, cam o oră jumătate”.

Potrivit celorlalți pasageri, înainte de îmbarcare agresorul vorbea în mai multe limbi, engleză, germană, franceză: „Se plimba pe acolo, vorbea singur aiurea”.

„Când a venit poliția el deja era pregătit, ținea mâinile”, a mai povestit martorul.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Redactor web: George Costiță